KLASA: 121-15/24-02/01

URBROJ: 2181-202-2-1-1

Split, 10. svibnja 2024.

Na temelju članka 12. stavka 1. Pravilnika o rektorovoj nagradi studentima Sveučilišta u Splitu od 30. travnja 2021. godine (u daljnjem tekstu: Pravilnik) rektor Sveučilišta u Splitu prof. dr. sc. Dragan Ljutić donosi

**O D L U K U**

**1.** Raspisuje se Natječaj za dodjelu Rektorove nagrade studentu pojedincu, skupini studenata, studentskom zboru, studentskoj udruzi ili drugoj studentskoj organizaciji Sveučilišta u Splitu **u akademskoj godini 2023./2024.**, **a za postignuća u akademskoj godini 2022./2023.** (uključujući i bivše studente sukladno članku 1. stavku 2. Pravilnika).

**2.** Izrazi koji se koriste u ovom Natječaju, a imaju rodno značenje, koriste se neutralno i odnose se jednako na muški i ženski rod.

**3.** Prijave / prijedlozi se podnose **najkasnije do 24. svibnja 2024. godine** na Rektorat Sveučilišta u Splitu, Ured za administrativne poslove, pisarnicu i pismohranu (IV. kat) ili preporučenom poštom (s naznakom: "za rektorovu nagradu") na adresu: Sveučilište u Splitu, Ulica Ruđera Boškovića 31, 21000 Split. Prijave / prijedlozi se mogu podnijeti i elektroničkim putem u elektroničkom obliku na adresu elektroničke pošte protokol@unist.hr (s naznakom naslova "za rektorovu nagradu"), **isključivo** s kvalificiranim elektroničkim potpisima i kvalificiranim elektroničkim pečatima tamo gdje su pečati potrebni (i za prijavu i sve druge priloge) svih i prijavitelja i predlagatelja i predloženika, a u kojem slučaju potvrde sastavnica / samostalnih studija koje se šalju u prilogu elektroničkom poštom također moraju biti potpisane s kvalificiranim elektroničkim potpisom i pečatirane s kvalificiranim elektroničkim pečatom. Ako sastavnice / samostalni studiji nemaju sve tehničke pretpostavke za izdavanje takvih potvrda, potvrdu sastavnice / samostalnog studija prijavitelji i predlagatelji (s kvalificiranim elektroničkim potpisima svih prijavitelja i predlagatelja) mogu u e-mailu priložiti i skeniranu s klasičnim pečatom i potpisom, ali je u tom slučaju sastavnica / samostalni studij dužna pobrinuti se da preko prijavitelja / predlagatelja / predloženika ili na drugi način odmah dostavi Sveučilištu u Splitu i izvornik potvrde (u fizičkom obliku). Prijava podnesena elektroničkim putem smatra se podnesenom u trenutku kad je zabilježena na poslužitelju za slanje poruka.

NAPOMENA PRIJAVITELJIMA / PREDLAGATELJIMA / PREDLOŽENICIMA: samo vlastoručno potpisana i pečatirana (gdje je pečat potreban), a bez kvalificiranog elektroničkog potpisa / kvalificiranog elektroničkog pečata pa skenirana na adresu elektroničke pošte poslana dokumentacija, ne smatra se dostavom elektroničkim putem u smislu ovog Natječaja.

**4.** Ako se student/i prijavljuje / predlaže za dodjelu dvije ili više vrsta rektorovih nagrada, za svaku od vrsta rektorove nagrade podnosi se posebna prijava / prijedlog.

**5.** Prijava za RNI (Rektorova nagrada za izvrsnost)mora sadržavati sljedeću dokumentaciju:

-obrazac RNI ispunjen i potpisan od strane studenta pojedinca

-potvrdu fakulteta / akademije / sveučilišnog odjela / samostalnog studija o sljedećem (jedan dokument):

**a)** vrsti, razini i godini studijskog programa (prva, druga, treća itd., u smislu članka 30. Pravilnika o studijima i sustavu studiranja na Sveučilištu u Splitu) **koju je student pohađao akademske godine 2022./2023.** (računajući obvezne i izborne, ali ne i fakultativne kolegije)

**b)** ostvarenih najmanje 60 ECTS bodova **u akademskoj godini 2022./2023.** (računajući obvezne i izborne, ali ne i fakultativne kolegije)

**c)** prosjeku ocjena ostvarenom **u akademskoj godini 2022./2023.**, normiranom s obzirom na ECTS bodove, zaokruženom na **tri** decimale (računajući obvezne i izborne, ali ne i fakultativne kolegije)

-potvrde ili drugi odgovarajući dokazi o eventualnom ispunjavanju ostalih kvalifikacija iz članka 7. Pravilnika **u akademskoj godini 2022./2023.**

**6.** **U akademskoj godini 2023./2024.** za postignuća **u akademskoj godini 2022./2023**. maksimalan broj RNI određuje se na način da RNI mogu dobiti **najviše dva studenta sa svake sastavnice** Sveučilišta u Splitu (studenti zajedničkih studija konkuriraju sa studentima one sastavnice koja je nositelj studija) te **najviše po jedan student svakog samostalnog studija** Sveučilišta u Splitu.

**7.** Prijedlog za RNZUR (Rektorova nagrada za studentski znanstveni ili umjetnički rad) mora sadržavati sljedeću dokumentaciju:

-obrazac RNZUR ispunjen i potpisan i od ovlaštenog predlagatelja i od (svih) predloženika

-potvrdu fakulteta / akademije / sveučilišnog odjela / samostalnog studija da su svi predloženici (barem dijelom) **akademske godine 2022./2023.** bili u statusu studenta Sveučilišta u Splitu

-posebno potpisano obrazloženje ovlaštenog predlagatelja **za postignuća u akademskoj godini 2022./2023.**

**8.** Prijedlog za RNPP (Rektorova nagrada za posebna postignuća) mora sadržavati sljedeću dokumentaciju:

-obrazac RNPP ispunjen i potpisan od ovlaštenog predlagatelja i od (svih) predloženika ili dokaz o izričitom pristanku predloženika (ili drugi dokaz iz kojeg je razvidan izričiti pristanak predloženika i privola predloženika u svezi zaštite osobnih podataka)

-potvrdu fakulteta / akademije / sveučilišnog odjela / samostalnog studija da su svi predloženici (barem dijelom) **akademske godine 2022./2023. ili tekuće akademske godine (iznimno)** bili u statusu studenta Sveučilišta u Splitu

-potpisano obrazloženje ovlaštenog predlagatelja **za postignuća u akademskoj godini 2022./2023. ili tekuće akademske godine (iznimno)**.

**9.** Pojedina vrsta rektorove nagrade može se dobiti samo jednom (što kao dobitnike podrazumijeva i dobitnike RNI, RNZUR i RNPP te odgovarajuće rektorove nagrade po prijašnjim propisima).

**10.** Nepravovremene i nepotpune prijave neće se razmatrati.

**11.** Odluka o dodjeli rektorove nagrade bit će objavljena na oglasnoj ploči Sveučilišta u Splitu i na mrežnoj stranici Sveučilišta u Splitu ([www.unist.hr](http://www.unist.hr)) **7. lipnja 2024. godine te se neće dostavljati sudionicima Natječaja na njihove adrese.**

**12.** Imenuje se Povjerenstvo za Rektorovu nagradu koje čine svi prorektori i glavni tajnik Sveučilišta u Splitu, a predsjedava mu po položaju prorektor nadležan za pravne poslove.

**13.** Za dodatne informacije obratiti se **Silviji Rančić, tel: 021/558-213**, adresa elektroničke pošte: **silvija.rancic@unist.hr**

**14.** Ova Odluka objavljuje se na oglasnim pločama i mrežnim stranicama Sveučilišta u Splitu, znanstveno / umjetničko-nastavnih i nastavnih sastavnica Sveučilišta u Splitu te samostalnih studija Sveučilišta u Splitu.

 REKTOR

 prof. dr. sc. Dragan Ljutić

Ova Odluka objavljena je na oglasnoj ploči Sveučilišta u Splitu **10. svibnja 2024. godine** te je istog dana stupila na snagu.

 GLAVNI TAJNIK

 Filip Klarić-Kukuz, mag. iur.

**Dostaviti (elektronički sa svim privitcima):**

-svim znanstveno / umjetničko-nastavnim i nastavnim sastavnicama Sveučilišta u Splitu te svim samostalnim studijima Sveučilišta u Splitu (za objavu na njihovim oglasnim pločama i mrežnim stranicama), predsjedniku Studentskog zbora Sveučilišta u Splitu

**PRIVITCI:**

-Pravilnik

-Obrazac RNI

-Obrazac RNUZR

-Obrazac RNPP